पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर सावों के सीजन पर भारी पड़ रही है। अब सरकार ने 3 से 17 मई तक नई गाइडलाइन जारी की। उसमें मेहमानों की संख्या 50 से घटाकर 31 कर दी। पूरा समारोह 3 घंटे में निबटाना हाेगा। इन 15 दिनों में आखातीज जैसे अबूझ मुहूर्त सहित 5 सावों पर जिलेभर में सैकड़ाें शादियां प्रस्तावित हैं। एेसे में आयोजक और बुकिंग कराने वाले सब सकते में आ गए।
परिवार को अब शादी में रहने वाले 31 लोगों की सूची मोबाइल नंबर, विवाह स्थान आदि के साथ एसडीएम को देनी होगी। बिना सूचना विवाह पर 5 हजार, 31 से अधिक लोग होने पर एक लाख का जुर्माना लगेगा। यह दंड आयोजक और विवाह स्थल संचालक दोनों से अलग-अलग भी वसूला जा सकता है।
सीमित दायरे से अब अधिकांश परिवार घर में ही शादी करने की सोच रहे हैं। शुक्रवार देर रात से शनिवार दिनभर बुकिंग कैंसल करने के फोन हाेते रहे। तैयारियां नए सिरे से होने लगी। चित्तौड़गढ़ उपखंड में अप्रैल और मई के लिए 622 अनुमतियां जारी हुई। कई परिवारों को तो अभी सूचना देना भी बाकी था। इनमें से करीब 350 मई की हैं। शनिवार को ही करीब 36 शादियां हुई।
टवेरा में आए दूल्हे सहित 7 लोग
सेंती के गार्डन में कपासन क्षेत्र से एक बारात टवेरा में आई। दूल्हा सहित मात्र सात जने थे। ढोल पर बारात स्वागत के बाद सीधे तोरण हुआ। बाइपास स्थित वाटिका में बाराती और घराती मिलाकर भी 50 नहीं हुए। क्योंकि बाहरी जिलों से तय मेहमान ही नहीं आए। सिर्फ मायरे वाले आए। जो भी फेरे से पहले चले गए।
कोरोना ज्यादा फैल रहा है इसलिए ऑनलाइन लेंगे शादी के आवेदन
कोरोना संक्रमण के चलते विवाह अनुमति मैनुअल लेने पर भी रोक का निर्णय लिया गया। अब आवेदन आॅनलाइन ही लेंगे। चित्तौड़गढ़ उपखंड कार्यालय से ई मेल एड्रेस जारी किए जा रहे हैं। तय फार्मेट में विवाह की जानकारी, दूल्हा दुल्हन के आधार कार्ड की काॅपी, 31 मेहमानों की सूची मय मोबाइल नंबर भेजनी होगी। संबंधित को वापस ई मेल से स्वीकृति जारी होगी।
बैंड का क्या काम, ढोल ही ठीक है
बैंडवादक घनश्याम गंधर्व ने कहा कि नई गाइड लाइन आते ही तीन, छह, 11 व व 12 मई की बुकिंगे कैंसिल हो गई है। सरकार ने बैंड वादकों को छूट तो दी लेकिन इतनी सीमित संख्या के कारण आयोजक कह रहे हैं कि ढोल से काम चला लेंगे। लगातार दूसरा साल पिट गया, कारीगरों को घर भेज रहे हैं।
अप्रैल के बाद मई की बुकिंग भी कैंसल
इवेंट संचालक सुनील जैन ने कहा कि पहले भी संगीत संध्या के इवेंट कैंसिल हुए थे। अब मई की बुकिंग कैंसिल हो रही। जौहर नगरी टेंट एसो. अध्यक्ष योगेश सारस्वत के अनुसार पार्टियां कह रही हैं कि अब तो शादी घर या छोटी जगह में कार्यक्रम कर रहे हैं। हम 50 के हिसाब से गाइडलाइन अनुसार जो कार्यक्रम कर रहे थे अब तो वे भी कैसे करें? ये चिंता रहती है कि कोई चूक हुई तो कार्रवाई हो जाएगी।
पहले स्वीकृतियां उनका क्या?
जिन परिवारों ने पहले अनुमति ले रखी है। उनको एसडीएम कंट्रोल रूम से फोन करके मेल आईडी देंगे। जिस पर 31 मेहमानों की सूची देनी होगी।
अब शादियाें के शुभ मुहूर्त
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn